Kuantan, Pahang

Daerah Kuantan merupakan sebuah daerah di negeri Pahang, Malaysia. Daerah ini terletak di timur negeri Pahang dan meliputi kawasan seluas 2,960 kilometer persegi yang merangkumi enam buah mukim. Pusat pentadbiran daerah ini terletak di Bandar Kuantan yang juga merupakan ibu negeri Pahang.

 Etimologi 
Nama Kuantan dipercayai berasal daripada nama sebuah tempat di Sumatera iaitu Kuantan yang merupakan tempat asal pembuka awal daerah ini. Pada mulanya kawasan di daerah ini dinamakan "Kampung Orang Kuantan" lalu dipendekkan ke "Kuantan".

 Pentadbiran 
tiada|thumb|280x280px|Peta daerah Kuantan
Daerah Kuantan ditadbir satu pihak berkuasa tempatan iaitu Majlis Bandaraya Kuantan yang berpusat di Bandar Kuantan. Daerah ini terbahagi kepada enam buah mukim, dua buah bandar dan dua buah pekan. Sebanyak 68 buah kampung termasuk tiga kampung baru terletak di dalam daerah ini.

 Mukim, bandar dan pekan 
 Mukim Beserah
 Mukim Hulu Kuantan
 Mukim Hulu Lepar
 Mukim Kuala Kuantan
 Mukim Penor
 Mukim Sungai Karang
 Bandar Gambang
 Bandar Kuantan
 Pekan Beserah
 Pekan Tanjung Lumpur

 Geografi 
Daerah Kuantan terletak di timur negeri Pahang, bersempadan dengan daerah Daerah Pekan di selatan, Daerah Maran di barat daya, Daerah Jerantut di barat, Daerah Kemaman, Terengganu di utara dan Laut China Selatan di timur. 

Rupa bentuk muka bumi daerah Kuantan terdiri daripada daratan tinggi yang lebih tertumpu di kawasan barat laut daerah ini yang mencapai ketinggian maksimum 1,494 meter dan dataran rendah dan rata yang tertumpu di kawasan selatan dan pesisir pantai daerah. Daerah ini juga mempunyai garis pantai sepanjang 56 kilometer.

Antara sungai utama di daerah ini termasuklah Sungai Kuantan, Sungai Belat, Sungai Balok dan Sungai Cherating.

 Demografi 
Berdasarkan bancian Malaysia 2020 jumlah penduduk di Daerah Kuantan ialah seramai 548,014 orang dengan kepadatan penduduk 185 orang perkilometer persegi yang dikategorikan sebagai taburan penduduk padat. Majoriti penduduk di daerah ini merupakan Bumiputera, membentuk lebih 82 peratus penduduk. Kaum kedua terbesar merupakan kaum Cina diikuti India. Lebih tiga peratus penduduk merupakan bukan warganegara.

Nisbah penduduk lelaki kepada penduduk wanita ialah 0.9. Terdapat 154,355 tempat kediaman dengan sebanyak 145,270 isi rumah. Purata saiz isi rumah pula dicatatkan seramai empat orang dalam sebuah rumah. Lebih 373 ribu penduduk dalam kalangan umur bekerja, 154 ribu dalam golongan muda dan selebihnya 20 ribu orang merupakan warga tua.
KewarganegaraanKaumJumlahWarganegara MalaysiaBumiputera439,144Cina75,183India14,264Lain-lain2,693Bukan warganegaraN/A16,730

 Agama 
Majoriti penduduk di daerah Kuantan beragama Islam yang terdiri daripada penduduk berbangsa Melayu dan beberapa etnik lain. Agama kedua terbesar merupakan agama Buddha yang kebanyakannya dianuti penduduk berbangsa Cina. Agama ketiga terbesar merupakan agama Hindu yang majoritinya terdiri daripada penduduk berbangsa India. Kebanyakan penduduk bumiputera selain Melayu menganut agama Kristian atau tidak beragama.

 Rujukan 
Kuantan